Skagamenn buðu upp á markaveislu í síðasta heimaleiknum þetta sumarið . Líkt og síðasta haust urðu KA-menn fyrir barðinu á marksæknum framherjum ÍA sem skoruðu fimm sinnum án þess að gestunum tækist að svara fyrir sig . Góður leikur Skagamanna var punkturinn yfir i-ið í vel heppnaðri uppskeru - og sigurhátíð sl. laugardag þegar þeir tóku á móti bikarnum og sigurlaununum í 1. deildinni , eru nú með 51 stig þegar einn leikur er eftir í deildinni , sjö stigum meira en Selfoss sem um helgina tryggði sér hitt lausa sætið í Pepsi-deildinni næsta sumar . Þórður Þórðarson þjálfari stillti upp ungu byrjunarliði og hvíldi gömlu mennina , nema Reyni Leósson sem var í hjarta varnarinnar ásamt Guðjóni Heiðari Sveinssyni líkt og í síðustu leikjum . Ungu strákarnir þökkuðu traustið , spiluðu mjög vel og ekki voru liðnar nema sex mínútur þegar fyrsta markið kom . Fannar Freyr Gíslason lagði þá boltann á Eggert Kára Karlsson sem var staddur rétt utan vítateigs og átti gott skot á markið , sem markvörður KA varði út í teiginn . Fannar Freyr var þar mættur eins og sönnum miðherja sæmir og skoraði . Skagamönnum tókst að skapa sér nokkur ágæt færi til viðbótar í fyrri hálfleiknum án þess að bæta við marki . KA menn voru þó að spila ágætlega í fyrri hálfleik án þess að skapa sér hættuleg færi . ÍA byrjaði sinni hálfleikinn vel og strax á 50. mínútu bætti Mark Doninger við marki . Skömmu síðar var gömlu mönnunum Hirti Júlíus Hjartarsyni og Stefáni Þór Þórðarsyni skipt inn á . KA menn áttu sínar hættulegustu sóknir í kjölfarið en Árni Snær Ólafsson í marki Skagamanna varði vel . Þá var komið að þætti Hjartar í leiknum , sem var að spila sinn síðasta heimaleik með ÍA ef marka má yfirlýsingar hans nú að undanförnu . Þrjátíu mínúturnar sem hann spilaði í leiknum dugðu honum til að skora þrívegis , fyrst á 78. mínútu , síðan á síðustu mínútu venjulegs leiktíma og loks á síðustu mínútu framlengingar , þeirri 93 . Í tveimur síðustu mörkunum slapp hann einn í gegn og renndi boltanum örugglega fram hjá Sandor Mathus í marki KA . Að leik loknum var Skagamönnum afhent sigurlaun sín og fjöldi ungra iðkenda þusti inn á völlinn og fögnuðu með meisturum 1. deildar . ÍA leikur síðan síðasta leik sinn í deildinni gegn Leikni í Breiðholtinu nk. laugardag . Staða Leiknis er mjög slæm , en liðinu tókst aðeins að ná jöfnu gegn Gróttu um helgina . Leiknismenn þurfa að vinna ÍA og treysta á að HK vinni Gróttu til að halda sæti sínu í deildinni .